รัฐมนตรีว่าการกระทรวงมหาดไทย สั่งการให้ผู้ว่าราชการจังหวัดตรวจเข้มวาเลนไทน์ ดูแลความปลอดภัยเด็กและเยาวชน
รัฐมนตรีว่าการกระทรวงมหาดไทย สั่งการให้ผู้ว่าราชการจังหวัดตรวจเข้มวาเลนไทน์ ดูแลความปลอดภัยเด็กและเยาวชน          พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า ด้วยในวันที่ 14 กุมภาพันธ์นี้ เป็นวันวาเลนไทน์ ผู้ประกอบกิจการสถานบริการ หรือสถานประกอบการที่เปิดให้บริการในลักษณะที่คล้ายกับสถานบริการและผู้ประกอบธุรกิจโรงแรมอาจมีการจัดกิจกรรมรื่นเริงและเชิญชวนให้นักท่องเที่ยวและประชาชนเข้าไปใช้บริการและร่วมกิจกรรม ซึ่งส่วนใหญ่จะเน้นกลุ่มเป้าหมายที่เป็นเด็กและเยาวชนมากขึ้น ทำให้อาจมีการกระทำที่ฝ่าฝืนกฎหมาย เช่น การค้าประเวณี การทะเลาะวิวาท การทำร้ายร่างกาย การมั่วสุมเสพสารเสพติด และการจำหน่ายเครื่องดื่มแอลกอฮอล์ให้กับผู้มีอายุต่ำกว่า 20 ปีบริบูรณ์ ซึ่งกระทรวงมหาดไทยได้ขับเคลื่อนนโยบาย "ลดอบายมุข สร้างสุขให้สังคม" อย่างต่อเนื่อง เพื่อให้เกิดความสงบเรียบร้อยในสังคม และเพื่อให้การควบคุมดูแลสถานบริการหรือสถานประกอบการที่เปิดให้บริการในลักษณะที่คล้ายกับสถานบริการและสถานที่ประกอบธุรกิจโรงแรมในช่วงวันวาเลนไทน์เป็นไปด้วยความเรียบร้อย ไม่เป็นแหล่งมั่วสุมของเด็กและเยาวชน จึงได้สั่งการไปยังผู้ว่าราชการจังหวัดทุกจังหวัด บูรณาการร่วมกับหน่วยงานที่เกี่ยวข้อง เข้มงวด ตรวจตราสถานบริการหรือสถานประกอบการให้ปฏิบัติตามกฎหมายอย่างเคร่งครัด ทั้งการกำหนดวันเวลาเปิด-ปิด กวดขันไม่ให้ผู้ที่มีอายุต่ำกว่า 20 ปีบริบูรณ์ ซึ่งมิได้ทำงานในสถานบริการนั้นเข้าไปในสถานบริการระหว่างเวลาทำการ ควบคุมไม่ให้มีการจำหน่ายเครื่องดื่มแอลกอฮอล์แก่ผู้ที่มีอายุต่ำกว่า 20 ปีบริบูรณ์ ไม่ให้มีการนำอาวุธปืนเข้าไปในสถานบริการ และการกระทำความผิดเกี่ยวกับการค้ามนุษย์ ยาเสพติด และการแสดงที่ส่อไปในทางลามกอนาจาร รวมทั้งประชาสัมพันธ์ให้ผู้ประกอบกิจการฯ ตรวจสอบระบบความปลอดภัยไม่ให้มีการใช้อุปกรณ์ประกอบการแสดงที่อาจทำให้เกิดเพลิงไหม้หรือเกิดระเบิดได้สำหรับธุรกิจโรงแรมให้ผู้ว่าราชการจังหวัดกำกับดูแล ผู้ประกอบการให้ปฏิบัติตามกฎหมายอย่างเคร่งครัด รวมทั้งให้แจ้งองค์กรปกครองส่วนท้องถิ่นตรวจสอบสถานที่พักที่ไม่เป็นโรงแรมรวมถึงสถานที่พักอื่นๆ ที่อยู่ในอำนาจหน้าที่ โดยเน้นตรวจสอบเกี่ยวกับระบบความปลอดภัยของอาคาร รวมถึงระบบป้องกันอัคคีภัยเพื่อสร้างความปลอดภัยในชีวิตและทรัพย์สินของผู้เข้าพักโรงแรม ทั้งนี้เพื่อป้องกันการกระทำผิดกฎหมาย หรือการกระทำที่ขัดต่อวัฒนธรรมอันดีงามของไทย เพื่อสร้างสังคมไทยให้มีความสงบสุขอย่างยั่งยืน